Papersnake/gushiwen huggingface dataset:
排闷
陆游（宋代）

弃官谓逍遥，劳苦殊未既。
荒畴须垦辟，破屋久涂塈。
疾深药难求，食尽谷暴贵。
安能作经营，但觉睡有味。
秋高霜露逼，更苦薪炭费。
虽云未遽死，饥冻亦可畏。
颇思从李广，小猎聊吐气；复恐灞亭归，邂逅逢醉尉。
寄计议弟张彦实钱元成夏庭列
吕本中（宋代）

远书来稍稀，叔也经月病。微官自拘束，归兴复未定。

谁能相劳苦，颇亦奉朝请。安身子有道，可保在不竞。

宁闻郑子真，肯待当世聘。张钱平生欢，未贵渠有命。

旧交馀此人，岂减昔日盛。夏郎来几时，问学当转胜。

高风陨寒梧，相助笔锋劲。同归定何日，不必有三径。

相从说平生，保此一室静。
奉和始平公忆东平
司马光（宋代）

千岩秀色拥晴川，万顷陂不上下天。
委地针监随处市，蔽空桑柘不容田。
讼庭虚静官曹乐，儒服宽长邑里贤。
不为从知方负羽，独乘渔艇老风烟。
菩萨蛮·劝君今夜须沉醉
韦庄（唐代）

劝君今夜须沉醉，尊前莫话明朝事。珍重主人心，酒深情亦深。
须愁春漏短，莫诉金杯满。遇酒且呵呵，人生能几何。
送耿运干当湖酒所
韩淲（宋代）

一自西风散芰荷，殷勤风雪更婆娑。经年谁谓酒边少，此日我云林下多。

才俊荣亲当折桂，时清禄仕且嘉禾。论交论契无馀语，收入离筵入短歌。
专诸塔二首 其二
杨万藻（清代）

铍纵交胸胆不寒，恩酬公子死何难。可怜锋甚鱼肠剑，不斩佞臣太宰官。
九日天慧寺登高迟家伯修黄平倩不至
袁宏道（明代）

苍色满诸峦，如何独自看。閒僧四五众，丈石两三盘。

白额题高冢，红衫度远栏。北风浸骨冷，端不似秋残。
高邮阻风
吴则礼（宋代）

磊磊长蒲穿巨鱼，蟹螯如臂米如珠。
端怜不死与饱饭，一噫真成戏老夫。
邻水寺有竹数百竿中有孤梅可爱
李曾伯（宋代）

萧萧劲竹古君子，凛凛孤梅节妇人。
不作东风蝴蝶梦，短篱流水一家春。
次韵张巨山正月十日游天竺
朱翌（宋代）

欲饭云边寺，先寻湖上春。
山川良是旧，岁月又更新。
草长烟如积，梅晴粉自匀。
久留知不可，暂过却须频。
诅河豚戏作长句
邓云霄（明代）

西施一入吴王宫，宫中粉黛颜无红。锦帆遥向采香径，十万雄兵集甬东。

古来美色能倾国，更有轻生尝海错。争誇异味出金盘，不惜捐躯同鼎镬。

君不见西施红粉沉东海，河豚犹号西施乳。苧萝山上月轮高，越王进色嗤徒劳。

若将此物充吴膳，何异专诸鱼隐刀。
秦镜
仲子陵（唐代）

万古秦时镜，从来抱至精。依台月自吐，在匣水常清。

烂烂金光发，澄澄物象生。云天皆洞鉴，表里尽虚明。

但见人窥胆，全胜响应声。妍媸定可识，何处更逃情。
八叠中秋帖子词命扈跸词臣和之 其三
弘历（清代）

藉甚丹青命画师，曲屏八叠恰成诗。涌金漫说钱唐好，一例冰光潋碛池。
余莅什七载壬申秋保荐赴都邑人士多赋诗见赠作此答之并示父老
纪大奎（清代）

子羔学未成，质美犹难恃。漆雕斯未信，焰然谢子使。

矧兹袜线艺，制锦无乃毁。七载殊兢兢，浩如涉渊水。

感诸澹台贤，非公不至止。瑶华忽赠音，惜别穷治理。

藐矣予何言，大哉礼乎礼。圣训万古存，民行端赖此。

愿农力耕桑，亲睦无我尔。愿士法诗书，敦行表乡里。

仁让既已兴，风俗日淳美。弟弟与兄兄，父父而子子。

无怀之民与，如斯而已矣。民和岁自稔，有司亦良喜。

作诗酬众心，身远神犹迩。揽辔行复来，此愿励终始。
得梁溪家问足慰远怀因和渊明答庞参军之作
李纲（宋代）

剥啄叩门，梁溪有书。发函读之，远怀以娱。长少童稚，咸安其居。

森然满前，如返我庐。一书可宝，万金非珍。契阔寤叹，乃兹相亲。

鹊不吾欺，鸣以告人。载询仆夫，以及其邻。嗟我诸季，鸡鸣孜孜。

左图右书，中心好之。山川修阻，贻我以诗。三复佳句，实慰所思。

翩翩鸿雁，暂聚亟分。岂无他人，非我所欣。清宵步月，白日看云。

无遐迩心，好音数闻。昔我之来，鶗鴂将鸣。今也岁晏，霜露载零。

言念沙漠，有怀玉京。终夕不寐，群生未宁。怅望东吴，慨临西风。

愿化独鹤，烟霄可冲。敬慎威仪，惟以令终。黄发为期，其爱尔躬。
偈颂一百零四首
释绍昙（宋代）

大觉无心，九峰饶舌。
较短量长，家私漏洩。
引惹平人入祸门，金刚脑后抽生铁。
句 其一
邓润甫（宋代）

武昌山水诚佳哉，当年五柳亲栽培。家家开门枕江水，春风照耀桃与梅。
连夜梦归故乡醒后偶成
翁志琦（清代）

梦境原虚幻，情真幻亦真。身尝为客苦，心恋在家贫。

衣食怜娇女，忧劳慰老亲。不知闺阁梦，曾否见归人？
虎来
沈周（明代）

成化十一年九月，讹言虎至争慌惚。
我谓虎至岂水乡，况少簜翳与林樾。
前村渐报咥老翁，西村少年扑见骨。
未昏家家栅猪犬，四邻缓急莫相越。
昨闻邻子说果见，夜闻噭哮哮竦毛发。
起从壁孔稍窥觇，恰有微月映屋缺。
翻乌骇雀不安树，偃草落叶悲风发。
阔行卓尾自破来，意搏不得怒气勃。
耸躯哆吻首闯地，瞋目耽眈两杯凸。
侵朝出门迹宛在，湿泥载途五爪没。
口中且言尚惊怕，转首四顾疑冲突。
呜呼猛兽猛不知，平郊独行无乃忽。
人稠地局势无比，众眼不甘留突兀。
其中岂无冯妇者，攘臂敢前何不蹶。
弯弧倘有裴将军，老命须臾应弦殁。
不如徙恶南山深，安我民心汝安窟。
延平怀古
龚景瀚（清代）

青山蹀躞从西来，延平之城当其隈。危峦万仞飞雉堞，高楼杰阁横江开。

大江日夜水东注，逆浪卷将山影去。峰回舟转不见城，双塔亭亭锁归路。

建瓴势扼八闽吭，此地宁曰非岩疆。壮哉当年陈将军，百死不肯归高皇。

吾闻有元当季年，兵戈满眼妖氛缠。盐徒走卒皆起事，平原白骨生烽烟。

皇觉寺僧出淮右，五载群雄同授首。将军若使从中原，中山开平安足论。

宁为鸡口勿牛后，丈夫固当自不朽。不然亦作元遗臣，岂能俯首事他人。

汤公诛死廖公反，将军若降亦不免。扣舷我为将军歌，江声浩浩悲风多。

青山绿水仍无恙，教陵松柏今如何。
偈颂一百零九首 其一○三
释可湘（宋代）

娑罗双树间，瞿昙展脚睡。一睡二千年，而今醒也未。

醒了也，足观瞻。山花开似锦，涧水湛如蓝。
春日卧病
赵处澹（宋代）

江雨日霏霏，春寒易入衣。
贫居兼卧病，愁绪对斜晖。
有句平生拙，无营世虑稀。
梅花欺老眼，故傍短岩飞。
西行
解缙（明代）

八千里外客河湟，鸟鼠山头望故乡。欲问别来多少恨，黄河东去与天长。
落花三首
廖行之（宋代）

芳心都付蜜纷披，薄恨狂峰有底知。
红雨一番春事罢，绿阴谁把酒杯持。
寄怀三首 其三
李觏（宋代）

龊龊复龊龊，浅谋同燕雀。不思明日忧，但取今日乐。

俗儒抱书卷，未去眼中瞙。谁将古人泪，更为今人落。
代人与赵仓使
释居简（宋代）

江淮倚襄沔，两纪当分拿。皇天慭一老，一正遗万差。

长城蔽江汉，双骏腾渥洼。英灵萃千载，智勇出一家。

以德不以威，以静不以哗。以信不以欺，以俭不以奢。

跻人上衽席，含哺相咿哑。胡马饮江水，狞飙扫蒹葭。

月明戍楼啸，风急秋城笳。边勋一夔老，史笔五色花。

遗烈在伯仲，奎画崇褒嘉。递迭吹埙篪，嘈杂空淫哇。

玉节飞先声，一道争传誇。单骑造阊阖，三舍日未斜。

野蔌饭山馆，龟手疲马檛。霰雪皴衣棱，敢惮千里遐。

双旌与五马，所至弓刀遮。惨舒出顾盼，辉光生齿牙。

笑公后其乐，白日无精华。次边隔江东，籴涌无从赊。

赫炎苗不苏，潋滟圬不芽。紫葵圃不畦，黄粟山不畬。

扶携及襁褓，颠踣如蓬麻。相看尽菜色，槁立疑帝豝。

精明见家法，了事才咄嗟。所急先民天，以次清胡沙。
和傅岩叟梅花二首
辛弃疾（宋代）

灵均恨不与同时，欲把幽香赠一枝。
堪入离骚文字不，当年何事未相知。
溜港滩
杨万里（宋代）

此去严州只半程，一江分作两江横。
忽惊洲背青山下，却有帆樯地上行。
碧桃
黄石翁（元代）

洗尽娇红出翠帷，玉人无语背斜晖。绿华前度通仙谱，天水何斜染素衣。

宴罢瑶池春梦断，影寒姑射夜深归。禁烟时节多风雨，莫遣繁英一片飞。
题通明堂
陈造（宋代）

世儒困墙面，窒外由蔽中。
一理有朝澈，八窗自玲珑。
公无末俗病，人识古贤风。
照物鉴绝尘，与世云行空。
似闻虚白室，略与公心同。
彼哉坏陂老，史语宁所蒙。
吾知泚笔意，千载端为公。
偈颂五首
释亮（宋代）

参学事，绝商量，
急著眼，快承当，
处处无非安乐乡。呵呵呵，
好快活，万两黄金也消得。
将赴南徐任游茅山有作
王安石（宋代）

丹阳太守意如何，先谒茅卿始下车。
展节事君三黜後，收心奉下五旬余。
回寻灵药逢芝圃，欲叩真关借玉书。
不用从人问通塞，天教吏隐接仙居。
戏答野人
陆游（宋代）

日饮云根一脉泉，知君骨相自应仙。
曲肱闲卧茅檐下，买断南山不用钱。
和吴冲卿集禧斋祠
王安石（宋代）

缄封祝辞密，占写御名真。
帝坐遥临物，星图俯映人。
风含烟外节，月点雾中茵。
沈藿升烟远，槐檀取燎新。
羽衣归寂寞，金锼立逡巡。
却想来时路，还疑隔一尘。
和滕巴陵寄张虢州
刘敞（宋代）

明府功名期壮年，滞留中路鬓成斑。岂知汲黯轻为郡，真为刘伶善闭关。

归梦未尝离帝所，谪仙宁久混人间。会看使者持三节，缓带轻裘且自閒。
官舍有梅花一株偶赋绝句
刘才邵（宋代）

已洗方清为有尘，无尘因洗更清新。香山谩说工纤艳，错把梨花比太真。
汉宫
李覯（宋代）

哀平外立国权分，只为当时乏嗣君。
试问莽新谁佐命，最应飞燕是元勋。
能仁寺
端木国瑚（清代）

灵谷钵盂大，中藏金仙景。岩构发自然，苍翠拔幽迥。

山花缨络相，水石光明顶。寺前千佛峰，一峰一佛影。

下有白眉僧，礼佛目常暝。衣履苍苔深，烟火白云冷。

空音叫幽禽，清香生苦茗。因缘境俱寂，寻玩迹惟静。

过午水声粗，雨涤山容醒。
留题修觉山
赵抃（宋代）

按行车暂尼，身得止峥嵘。江喜淙淙听，云疑步步生。

春邻花县好，晴远剑关明。买石镌豪句，高哉老杜名。
自朝天宫还经海子雪甚有怀顾未斋
陆深（明代）

密云逗晨光，澄湖抱上方。混鹅声转细，碍马路偏长。

道履三阳泰，花添两鬓苍。高楼正奇绝，清宴忆春坊。
使院栽苇
薛能（唐代）

戛戛复差差，一丛千万枝。格如僧住处，栽得吏闲时。

笋自厅中出，根从府外移。从军无宿例，空想夜风吹。
二郎神
吴潜（宋代）

小亭徙倚，慢一步、立秋千影。渐夕照林梢，晚风池上，缉缉轻寒嫩冷。又是将他春＿＿，酿一种、花愁花病。空客鬓岁迁，征衫人老，倚楼看镜。

还省。故园多少，紫殷红凝。窗外晓莺啼，拂墙金缕，烟柳慵眠乍醒。桃菜踏青，趁蜂随蝶，长负清明时景。凝伫久，蓦听棋边落子，一声声静。
次花翁览镜韵
刘元茂（宋代）

世事磨砻石退棱，此心何爱复何憎。门因候客时时扫，楼为看山日日登。

分粟可留巢树鹤，种蔬堪供在家僧。形容每笑临清镜，相对骎骎作老朋。
上朝
郑獬（宋代）

秋风御路冠盖满，晓月画楼钟鼓迟。
卧听传呼丞相入，可怜正是上朝时。
新涂抛江
杨万里（宋代）

烟雨横江水著天，不曾复涝似今年。
绿堤何用千株柳，只与行人碍过船。
菩萨蛮·何须急管吹云暝
高观国（宋代）

何须急管吹云暝，高寒滟滟开金饼。今夕不登楼，一年空过秋。
桂花香雾冷，梧叶西风影。客醉倚河桥，清光愁玉箫。
宫使待制舍人赵公挽诗三首
李弥逊（宋代）

忆昨司青琐，公时对此薇。
午轩评陈草，晓殿缀朝衣。
金石平生契，人琴此日非。
白头情易感，无泪与君挥。
初授拾遗
白居易（唐代）

奉诏登左掖，束带参朝议。何言初命卑，且脱风尘吏。

杜甫陈子昂，才名括天地。当时非不遇，尚无过斯位。

况余蹇薄者，宠至不自意。惊近白日光，惭非青云器。

天子方从谏，朝廷无忌讳。岂不思匪躬，适遇时无事。

受命已旬月，饱食随班次。谏纸忽盈箱，对之终自愧。
临江仙·柳外轻雷池上雨
欧阳修（宋代）

柳外轻雷池上雨，雨声滴碎荷声。小楼西角断虹明。阑干倚处，待得月华生。
燕子飞来窥画栋，玉钩垂下帘旌。凉波不动簟纹平。水精双枕，傍有堕钗横。
老翁
何应龙（宋代）

八十昂藏一老翁，得钱长是醉春风。
杏花村酒家家好，莫向桥边问牧童。
送谷原之太平
汪孟鋗（清代）

伊人爱江行，越舲唤平底。霜风挫倒生，尚有树如荠。

渺想滴翠轩，主情厚兄弟。亦知季女饥，岂必余禄米。

留连感萸菊，九井秋容洗。白仙岛亦佛，墓棘见应涕。

芜湖西北流，逆溯此程递。斗酒照寸心，今宵足且抵。
次韵平甫喜唐公自契丹归
王安石（宋代）

留犁挠酒得戎心，绣袷通欢岁月深。
奉使由来须陆贾，离亲何月强曾参。
燕人候望空瓯脱，胡马追随出蹛林。
万里春风归正好，亦逢佳客想挥金。
书怀寄友人
姚合（唐代）

精心奉北宗，微宦在南宫。举世劳为适，开门事不穷。

年来复几日，蝉去又鸣鸿。衰疾谁人问，闲情与酒通。

四邻寒稍静，九陌夜方空。知老何山是，思归愚谷中。
集唐六绝送骆见羲广文归延津 其三 元稹
林熙春（明代）

纱窗日落渐黄昏，鲁国诸生半在门。此日送君须尽醉，今朝花落更纷纷。
先蚕六首
佚名（隋代）

神之功兮，四海所宗。
占五帝兮，莫兴比崇。
条往来兮，簇骑容容。
恭明祀兮，万世无穷。
团扇吟 其一
勒深之（清代）

人事有离合，明月时亏盈。裁纨制团扇，昭此中心诚。

纨素岂不制，爱恶殊其情。团扇岂不嘉，循环葆其贞。

招招弄玉手，习习凉风生。因风托方便，愿入君怀清。

君怀无由开，妾恩将焉呈。
渔家傲·灰暖香融销永昼
周邦彦（宋代）

灰暖香融销永昼。蒲萄架上春藤秀。曲角栏干群雀斗。清明后。风梳万缕亭前柳。
日照钗梁光欲溜。循阶竹粉沾衣袖。拂拂面红如著酒。沉吟久。昨宵正是来时候。
题碧桃折枝
白珽（元代）

玄都千树欲无枝，全得春风烂漫吹。
晓露未晞红郁郁，仙源长在日迟迟。
调笑令·柳岸
秦观（宋代）

柳岸，
水清浅。
笑折荷花呼女伴，
盈盈日照新妆面。
水调空传幽怨，
扁舟日暮笑声远。
对此令人肠断。
结交
张咏（宋代）

古人死恨为交难，交心不移诚可欢。
须知暗水生波澜，壮夫一欲摧心肝。
青玉案·彩云易散琉璃脆
晁补之（宋代）

彩云易散琉璃脆。念往事、心将碎。只合人间十三岁。百花开尽，丁香独自。结恨春风里。

小园幽槛经行地。恨春草佳名谩抛弃。簇蝶罗裙休将施，香残烛烬，微风触幔，仿佛娇颦是。
聂政墓
谢榛（明代）

轵里空馀鸟雀愁，依然落日对荒丘。丈夫一诺轻生死，浩叹风前万木秋。
两松
孙承恩（明代）

两松谁移来，眼底生突兀。故人知我意，惠与百金值。

其高馀二寻，其荫可数席。根柯大如盎，谓是两世物。

当其初移时，至费百夫力。舁载劳车舟，经从破垣壁。

我初疑其艰，不任迁徙厄。培根致其深，壅土致其密。

其上维长绠，其下镇巨石。迩来当炎熇，高架障赤日。

园丁苦奔命，灌溉靡敢佚。初时逮今兹，蓂荚亦屡易。

天泽与人为，并至两无失。生意微发舒，濯濯吐嫩碧。

已见抽新芽，相将结佳实。幽胜增草堂，磊落压群植。

浮生靡长世，贞干乃阅历。讵知百年后，谁主亦谁客。

大观眇宇宙，玄悟等空色。因歌两松诗，一笑聊自释。
雪中怀韩毅伯
王炎（宋代）

鸡罢三号来晓色，披衣起见瓦沟白。
雪花初堕云遽回，天意应沟未归客。
男儿铁石为刚肠，忍穷不见可沟色。
当知曳履郭先生，可作餐毡苏属国。
句
崔鶠（宋代）

翠裘锦帽初相识，鱼虎弯环略岸飞。
自咏 其二
宋祁（宋代）

上都频见岁华阴，偃息由来本茂林。醉若有乡须裂地，吏如逢隐即投簪。

衔无窭数知容冗，病似支离亦挫针。况自疏家兄弟约，他年擉鳖故溪浔。
江居
邹登龙（宋代）

独作幽居计，江边屋数间。水流天自在，心远地宽闲。

锄月栽梅树，移云叠石山。白鸥盟欲结，倚杖看潺湲。
拟李义山柳枝词五首
陈师道（宋代）

伏雌将阿鹜，水陆不相直。
鸭鸭横波去，嗝嗝呼不得。
二十三日使风
赵蕃（宋代）

江行已属北风权，此去宁忧上水船。
卧听招呼帆转脚，起看飞溅水平舷。
鸥乘逸气沿仍溯，雁怯惊吹断复连。
玄妙未穷天籁说，雄豪诗读快哉篇。
次韵子瞻病中游虎跑
苏辙（宋代）

扫地开门松桧香，僧家长夏亦清凉。公庭多事久来厌，净处安清计甚长。

修竹填窗藤簟绿，白莲当户石盆方。香厨晚饭红粳熟，忽忆烹鸡田舍尝。
赠朱惟四读书峡山青歌楼
李云龙（明代）

江流宛转双崖束，一线清湍迸寒玉。峰头古刹旧飞来，老衲题云倚修竹。

蛰龙一去灵泉枯，淙碧轩边空绿芜。二禺帝子不可见，洞口猿啼吊大苏。

朱生早得丘中趣，复搆丹楼占云住。飞岩绝磴阒无人，山鬼时窥读书处。

楼前夜静天风发，林响溪声互相答。琉璃水面灵犀浮，金锁刮波寒戛戛。

朱生此时生远心，坐对澄江发朗吟。披烟每向瑶坛上，步月还过珠树林。

白云隔断红尘路，欲往茫茫不知处。却恐淩风羽翼成，与楼一夜还飞去。
摩厨
杨孚（两汉）

木有摩厨，生于斯调。厥汁肥润，其泽如膏。馨香馥郁，可以煎熬。

彼州之民，仰为嘉肴。
幽事
陆游（宋代）

曳杖惊林鹊，投竿罥涧花。
若非诗满卷，只道梦还家。
开士分朝饭，邻翁唤午茶。
悠然吾事足，归路并山斜。
句
吴沆（宋代）

寇残井邑困流离，回首欢娱一一悲。
不厌儿童遭世乱，惟愁父老说清时。
寄抱节
李龏（金朝）

枕簟惊秋客意悲，吴湖一望白云迷。风枝蝉老寒声起，野浦莲衰夕艳凄。

书寄潮船多不到，诗临月馆少曾题。离魂每夜生归梦，只绕东迁汉县西。
次韵潘文
韩淲（宋代）

小试登山屐，因閒见野僧。谈禅还静憩，望远得虚凭。

分韵吟心适，归来醉梦腾。酒醒深夜起，推枕只寒灯。
南乡子（夜宴燕子楼）
李演（宋代）

芳水戏桃英。小滴燕支浸绿云。待觅琼觚藏彩信，流春。不似题戏易得沈。
天上许飞琼。吹下蓉笙染玉尘。可惜素鸾留不得，更深，误剪灯花断了心。
春怨
金昌绪（唐代）

打起黄莺儿，莫教枝上啼。
啼时惊妾梦，不得到辽西。
寄仁□
韩淲（宋代）

分外僧家好，如今更住山。都无城市闹，只有水云閒。

打供随缘后，罢参开净间。纷纷底荣宦，何事复相关。
龙门八咏。石楼
刘长卿（唐代）

隐隐见花阁，隔河映青林。水田秋雁下，山寺夜钟深。

寂寞群动息，风泉清道心。
念奴娇·太丘晚节
刘克庄（宋代）

太丘晚节，把家事、一切传他谌纪。业已休休，又谁解露绶，会稽郡邸。张丈殷兄，阮生朱老，相与为唇齿。酒楼犹记，谪仙尝醉於此。一二耆旧贻书，新来强健否，问年今几。谢傅当时，却因个甚，抛了东山起。对局含嚬，闻筝堕泪，围在愁城里。吾评晋士，不如归去来子。
暮春泛西湖次口号韵呈程待制十首
陈造（宋代）

何须履道写新图，不用悲歌缺唾壶。
岩壑清奇皆我有，利名缰锁向来无。
谷隐寺
彭汝砺（宋代）

楼台寄山巅，屹屹与云齐。登临览昭旷，感慨发悲悽。

西顾隆中庐，北睨汉阴畦。愿言脱樊笼，超然此幽栖。
嵩山
汪元量（宋代）

客行天地中，嵩峰何突兀。
鸟道阻且修，马烦行复歇。
一入玉女窗，便觉幽兴发。
好鸟鸣嘤嘤，细草乱如发。
石城荫青松，琼壁白喷雪。
中有神圣居，飞甍半摧折。
宝绘翳苔莓，古碑字亦灭。
莫辩千载事，焉能踏仙辙。
徒有感慨怀，脉脉泪不绝。
古松下禅僧图
释居简（宋代）

眼明千载老风烟，幽思悠然喜欲颠。疑在浣花诗里见，只无松子落僧前。
龙隐洞读元祐党人碑
陈衍虞（清代）

荒郊秋老木萧摵，孤岩幽旷仙灵宅。龙去不知几多年，但余寒湫三百尺。

岩中古咏与今题，墨晕劖满不留隙。摩崖破藓见残碑，衮衮诸公列党籍。

端履门外已勒名，如何瘴乡也镌石。元祐去今六百秋，姓字了了存点画。

中间纵有剥蚀文，依稀犹可想遗迹。山灵不可没奇人，故留奸名显端硕。

不然多少断碣半销磨，何故贞珉不泐今犹昔。我来坐卧其下先顶礼，瞻望鸿名如圭璧。

可惜石工愧安民，不畏鬼非兼人责。诸老历历应星辰，当年羽士曾避席。

不知元长欲欺谁，亲挥毫素面不赤。宋业成灰太师殄，三百八人名犹赫。

至今墨客过碑前，指点蔡京笑哑哑。
寓极乐寺
王衡（明代）

湾湾绿水带城阴，白日青莲双树林。
万叠云山千里梦，六时钟磬五更心。
寒灯贝叶翻香蠹，春日檐花坐语禽。
随意竹床葵菜好，经帘不卷画堂深。
赠龙津渔逸
梁继灏（明代）

龙津景概即蓬瀛，中有高人乐隐情。风月一竿忘宠辱，烟波两岸为逢迎。

歌声唱彻云凝野，笛韵吹馀月满庭。只恐九重来远猎，龙车冲散惊鸥盟。
长相思
程垓（宋代）

对重阳。感重阳。身在西风天一方。年年人断肠。

景凄凉。客凄凉。纵有黄花只异乡。晚云连梦长。
颂刘谦山邑侯
杨希三（清代）

治法胥缘理与情，理情兼尽政斯平。四方但觉安耕凿，终岁相传少讼争。
怀昔吟八首 其五 谢朝制先生
曹于汴（明代）

谢公当孝廉，骢马宪台扣。五日百雉兴，寇退万家救。

筮仕秉清法，供亿省帝狩。归来遗世氛，贵宦罕能觏。

村墟契胡公，城居翟叟厚。访胡芒履趋，访翟坐圭窦。

寥寥将百年，此风不可又。
菩萨蛮·赠徐君猷笙妓
苏轼（宋代）

碧纱微露纤掺玉。朱唇渐暖参差竹。越调变新声，龙吟彻骨清。
夜阑残酒醒，惟觉霜袍冷。不见敛眉人，胭脂觅旧痕。
句 其十一
陈轩（宋代）

云边借榻开僧阎，松下听泉洗客心。
余寒
王安石（宋代）

余寒驾春风，入我征衣裳。
扪鬓只得冻，蔽面尚疑创。
士耳恐犹坠，马毛欲吹僵。
牢持有失箸，疾饮无留汤。
曈曈扶桑日，出有万里光。
可怜当此时，不湿地上霜。
冥冥鸿雁飞，北望去成行。
谁言有百鸟，此鸟知阴阳。
岂时有必至，前识圣所臧。
把酒谢高翰，我知思故乡。
亳州
王九思（明代）

出门二月已三月，骑马陈州来亳州。
暮雨桃花此客馆，春风燕子谁家楼。
簿书堆案不相放，郡守下堂仍苦留。
浮名羁绊有如此，愧尔沙边双白鸥。
与郝雪海徐孟枢同事武闱赋赠
孙光祀（清代）

纵谈晨夕慰如何，柱史忧时感慨多。谁靖烽烟蟠地轴，拟攀星汉洗天河。

空闻甲胄盈边垒，可有熊罴入网罗。但愿四方销战伐，无劳圣主《大风歌》。
病中 其二
王若虚（金朝）

郁郁穷愁意，营营久病身。诗情浑欲减，药物但相亲。

未得驱穷鬼，终须问大钧。三时劳慰抚，甚愧故人真。
六峰项里看采杨梅连日留山中
陆游（宋代）

绿阴翳翳连山市，丹实累累照路隅。
未爱满盘堆火齐，先惊探颔得骊珠。
斜簪宝髻看游舫，细织筠笼入上都。
醉里自矜豪气在，欲乘风露摘千株。
章安祥符寺御坐
石敦（宋代）

章安古县治，湫隘仍嚣尘。
何为金玉舆，下游江海滨。
奸臣肆欺诞，明主怀忧勤。
祸乱防未然，斯言可书绅。
晚眺
侯方域（明代）

晚眺郊原接鼓鼙，春风春草暮萋萋。新田落照牛羊见，冥火穿林燕雀低。

拾翠归人无意绪，吹箫客子怨羁栖。数逢耆老淹留问，指点当年说大堤。
赠胡大夫
徐积（宋代）

兵有三难，一曰难知。二曰难处，三曰难言。眇忽精微。

伟哉胡公，讲辨必精。以兵为难，是为知兵。是为力学，是为老成。

惜乎老矣，未见设施。其谁知公，胸中之奇。弗施于兵，施于有政。

所在所居，斯民之幸。
苦辛吟
于濆（唐代）

垅上扶犁儿，手种腹长饥。
窗下抛梭女，手织身无衣。
我愿燕赵姝，化为嫫母姿。
一笑不值钱，自然家国肥。
留别表弟方时父二首
刘克庄（宋代）

四壁萧萧落叶声，招留聊试子交情。
不应华屋延珠履，得似蓬窗共铁檠。
襆被都无三宿恋，重裘未觉一寒生。
暮年彼此懽悰薄，相对清谈听断更。
冬至院中斋宿次张学士水南韵
黄廷用（明代）

高楼杰阁禁城重，履庆斋居列馆东。翠柏树深行白鹤，黄钟律转应苍龙。

春回缇室长迎日，地切蓬山冷驭风。子夜静看霄汉上，璧珠光映九垓中。
刘阮妻
元稹（唐代）

仙洞千年一度开，等闲偷入又偷回。桃花飞尽东风起，何处消沈去不来。
句 其二
释守端（宋代）

不似大梅老，贪随鼯鼠声。
避暑冷泉
方岳（宋代）

火云散鳞甲，万瓦如炊燖。
东华车马尘，褦襶不自禁。
谁能半日閒，脱身此窥临。
百钱买渔篷，横截南北岑。
追随二三子，未害山水淫。
邂逅十八公，俱作笙鹤吟。
颇闻彼上人，振鬣万马瘖。
试诗没字碑，往听无弦琴。
空堂无枯秀，契我回向心。
清凉一味禅，挥玉开烦襟。
笑指亭下泉，杉竹涵幽深。
藓桥於三闸，龙怒飞出林。
奔雷吼春壑，晴雪生午阴。
人间正炎热，去作三日霖。
贺新郎·柳暗清波路
辛弃疾（宋代）

柳暗清波路。送春归、猛风暴雨，一番新绿。千里潇湘葡萄涨，人解扁舟欲去。又樯燕、留人相语。艇子飞来生尘步，唾花寒、唱我新番句。波似箭，催鸣橹。
黄陵祠下山无数。听湘娥、泠泠曲罢，为谁情苦。行到东吴春已暮，正江阔、潮平稳渡。望金雀、觚棱翔舞。前度刘郎今重到，问玄都、千树花存否。愁为倩，幺弦诉。
春晚圃田道中三首
晃冲之（宋代）

君王重老降褒书，特赐宣阳宅一区。
闻说会稽人不识，鉴湖还肯借臣无。
同王公佩和老杜韵
冯时行（宋代）

新长筼筜竹，傍穿薜荔墙。
夜须邀月坐，昼不待风凉。
剩放梢添绿，斜将箨抱香。
幽居绝还往，相伴兴何长。
留未央仲昌小饮看铜雀瓦研
范景文（明代）

每当苛礼似相雠，小聚宁嫌草草留。病遣有方先破闷，趣多无处不关愁。

酒花浮玉肠生雪，茶韵吹兰气带秋。一片英雄身后瓦，摩挲泪共墨光流。
送王校理守琅琊
司马光（宋代）

金门倦鸣玉，千骑出东方。
封略依沧海，枌榆近故乡。
秦碑苔蚀字，鄅稻日翻芒。
国吏遥应识，当年丞相郎。
宋颂九首·明道
石介（宋代）

惟帝之道，与时语默。
静则坤阖，动则乾闢。
予告还里辱诸老赠诗用韵漫和十一首 和傅星垣太常卿三首 其六
林熙春（明代）

频年意气臭如兰，词客翩翩数染翰。天地风尘曾补牍，肝肠愤激独缨冠。

瀛洲久羡千金马，棘寺欣瞻五色鸾。自愧衰庸蒙赐告，一犁耕雨可偷安。
渔家
郑侠（宋代）

月满平湖夜渐深，浩波千顷荡黄金。
不知世有荣华事，何至中藏喜惧心。
雨
杜甫（唐代）

冥冥甲子雨，已度立春时。轻箑烦相向，纤絺恐自疑。

烟添才有色，风引更如丝。直觉巫山暮，兼催宋玉悲。
莆田陈比部怡老园其子中允君索赋
欧大任（明代）

昭代西曹彦，儒林起大名。业从漆简授，法以竹书精。

鲍氏骢堪继，于门驷可行。挂冠神武蚤，卜筑木兰清。

乐志园初辟，尊生世已轻。相才推叔向，家学得玄成。

紬史衣簪盛，囊经侍从荣。人传彤管事，天适白鸥情。

宪老歌三寿，临雍召五更。谁知沧海上，南极一星明。
闻砧曲
严我斯（清代）

长安八月秋风起，长安门巷秋如水。闺中思妇罢鸣筝，一夜伤如千万里。

前年荡子去从军，消息关山总不闻。黄龙塞上愁云断，丹凤城边落叶纷。

平沙猎猎吹枯草，碣石霜飞寒信早。铁衣银碛苦思家，红粉空房愁远道。

乌啼哑哑风凄凄，日暮寒砧到处迷。玉箸暗随声断续，凉蟾故逐影高低。

青漆楼头雁初度，天寒梦断金微路。龙堆战士几人还，马革游魂竟何处？

城西一带素车归，白骨沙场半是非。昨夜深闺犹记忆，开箱还捣旧征衣。
诗
范泰（宋代）

枉生竟何豫，未云倏已老。华发飘悴容，若虑栖怀抱。

畴昔少年时，皆以归大造。
寻贾岛所居
朱庆馀（唐代）

求闲身未得，此日到京东。独在钟声外，相逢树色中。

谁言人渐老，所向意皆同。月上因留宿，移床对药丛。
寄元九（自此后在渭村作）
白居易（唐代）

晨鸡才发声，夕雀俄敛冀。昼夜往复来，疾如出入息。

非徒改年貌，渐觉无心力。自念因念君，俱为老所逼。

君年虽校少，憔悴谪南国。三年不放归，炎瘴消颜色。

山无杀草霜，水有含沙蜮。健否远不知，书多隔年得。

愿君少愁苦，我亦加餐食。各保金石躯，以慰长相忆。
开壁置窗命曰远轩
陈与义（宋代）

钟妖鸣吾旁，杨獠舞吾侧。
东西俱有碍，群盗何时息。
丈夫堂堂躯，坐受世褊迫。
仙人千仞岗，下视笑予厄。
谁能久郁郁，持斧破南壁。
窗开三尺明，空纳万里碧。
岩霏杂川霭，奇变供几席。
谁见老书生，轩中岸玄帻。
荡漾浮世里，超遥送兹夕。
倚楹发孤啸，呼月出荒泽。
天公亦粲然，林壑受珠璧。
会有鹤驾宾，经过来见客。
清晓坐南轩，望山头屡侧。
居士亦岂痴，飞云方未息。
乐哉此远俗，乱世免怵迫。
那知百战祸，岂识三空厄。
闭门美享睡，开门瞻翠壁。
远客谢主人，分此一窗碧。
新晴鸟鸣檐，微暑风入席。
萧然此白首，岂更冒朝帻。
誓将老兹地，不复数晨夕。
但恨食无肉，臞仙出山泽。
蛰雷转空肠，吐句作圭璧。
一笑示邻家，向来复此客。
我昨在衡山，伤心冲路侧。
岂知得此地，一坐数千息。
易安生痛定，过美出饥迫。
誓言如齐侯，常戒在莒厄。
要将万里身，独面九年壁。
如何不己奈，开窗玩霏碧。
招呼面前山，浮翠落衾席。
一笑等儿戏，都忘雪侵帻。
人生何不娱，今夕定何夕。
向来万顷胸，余地吞七泽。
念此亦细事，未遽瑕生璧。
聊使山中人，永记山下客。
宜兴山行值雨
朱德润（元代）

溪行六月不知暑，竹鸡飞度鸣钩辀。黑云行天捲雨去，老树忽作千山秋。
游元紫芝琴堂
梅尧臣（宋代）

访古历荒城，城孤落日鸣。
人琴两不见，破月高台倾。
闻作么子坠冰河中戏似
释函可（明代）

不因吾子将身试，谁识沙河几尺深。拌擞山中尘未了，更劳冰雪洗衣襟。
青玉案·心头远恶常修善
尹志平（元代）

心头远恶常修善。自得真方便。至道夷然容易见。目前端正，是至休论，堪作长生伴。玄言悟彻无分辩。默默颐真内光现。保养神丹成九转。化身空外，六铢天赐，换了如今面。
满江红 循视江兴水备舟中赋
陈垲（宋代）

万里长江，天与限、东南吴楚。何人者，提英□□，指鞭欲渡。

孟德舳舻烟赤壁，佛狸心胆寒瓜步。问波涛、说尽几英雄，今犹古。

中原地，纷。
董邦达山水小帧 其一 林岫空亭
弘历（清代）

笠檐四柱绝纤尘，岚霭峰峦变态新。底事亭中无坐客，让他千古看山人。
过刘美中新居
王庭圭（宋代）

乱碧峰头水拍堤，白沙寒竹净柴扉。晨光破雾千山出，绝壁盘云一雁飞。

窗外烟霞舒锦绮，坐中谈笑落珠玑。江边野老逢人说，待看追锋入翠微。
和致政侍郎书怀因寄赠侍亲及邓以中使计会刬刷军器改途先之唐因寄是诗
彭汝砺（宋代）

雾露星轺湿，尘埃羽檄驰。君王非好武，天下合防危。

乐事难并合，浮生易别离。赖知春好在，五日与君期。
挽王母散人沈氏
凌云翰（元代）

萱草香销泪湿衣，白头人去思依依。春风堂上闲初服，夜雨窗前冷断机。

蝴蝶已知俱是梦，杜鹃犹道不如归。翩翩丹旐西湖路，回首南山尽翠微。
次前韵谢与迪惠所作竹五幅
黄庭坚（宋代）

吾宗墨脩竹，心手不自知。天公造化炉，揽取如拾遗。

风雪烟雾雨，荣悴各一时。此物抱晚节，君又润色之。

抽萌或发石，悬箠有阽危。林梢一片雨，造次以笔追。

猛吹万籁作，微凉大音希。霜兔束毫健，松烟泛砚肥。

盘桓未落笔，落笔必中宜。今代捧心学，取笑如东施。

或可遗巾帼，选耎如辛毗。生枝不应节，乱叶无所归。

非君一起予，衰病岂能诗。忆君初解鞍，新月挂弯眉。

夜来上金镜，坐叹光景驰。我有好东绢，晴明要会期。

猗猗淇园姿，此君有威仪。愿作数百竿，水石相因依。

他年风动璧，洗我别后思。开图慰满眼，何时遂臻兹。
山中寄韦钲
于鹄（唐代）

懒成身病日，因醉卧多时。送客出谿少，读书终卷迟。

幽窗闻坠叶，晴景见游丝。早晚来收药，门前有紫芝。
减字木兰花
欧阳修（宋代）

去年残腊。曾折梅花相对插。人面而今。空有花开无处寻。

天天不远。把酒拈花重发愿。愿得和伊。偎雪眠香似旧时。
清明有怀用东坡黄州寒食韵
朱凤翔（清代）

新火满山城，余饧送寒食。花柳尚僵卧，对之增叹惜。

素居缅古欢，愔愔汎瑶瑟。岩云蔽屋角，翠滴帘波湿。

览胜恼诗魂，浇愁凭酒力。回首故园春，烟缭桐花白。
绍兴释奠武成王七首
佚名（隋代）

于赫烈武，光昭古今。
载严祀事，敕画惟钦。
既洁其牲，毁诸其音。
神之格思，来顾来歆。
赠虞山王石谷
王时敏（清代）

江南风景属琴川，画手推君诣独玄。奇思每参摩诘句，清标真得一峰传。

胸中丘壑看吾辈，笔底烟云羡少年。何日秋霖共乘兴，吮豪闲泛尚湖船。
百字令 题长沙曾贞女事，步芷澄原均
易顺鼎（清代）

梧宫冷月，把秋心锁住，几重帘幕。写韵生涯残本在，肯负文箫旧约。

倚竹天寒，牵萝地悄，翠袖盈盈薄。蓝桥断了，琼浆那日曾酌。

谁怜一曲横塘，风波来往，不信菱枝弱。唤起湘娥深夜语，彷佛云和响作。

镜仄鸾愁，弦幺鹄怨，别梦迷苍壑。谱成彤史，璇闺芬烈如昨。
癸未元日泊龙江关
边贡（明代）

海日苍茫隐石城，正朝云物半阴晴。暮年岁到无亲故，旧国书来有甲兵。

青柳白梅俱在眼，渚鸥沙燕亦含情。同舟楚客醒相对，坐待春朝百感生。
闻汪昌宗讣
方回（元代）

四海旧知识，乱来俱白头。
时闻一人死，身复几年留。
相遇长安市，频惊□尉侯。
胸中皂白事，梦逐杞天休。
少年行
王叔承（明代）

千金宝剑万金装，笑掷胡姬绿酒床。
醉跃紫骝呼侠客，东风吹入斗鸡场。
闻石鉴四月十九日度岭计此时应到栖贤
释函是（明代）

扁舟一叶向湓城，此日云峰眼底明。高树鹤疑新箬笠，隔桥人唤旧时名。

茅房五月谷风冷，松径三更溪月生。兴洽顿忘千里外，怀深并起故山情。
感竹吟
王冕（元代）

云溪老竹持苦节，玉质萧森出岩穴。
苍苍古色谁为摩？凛凛清风自然别。
劲直不肯降雪霜，潇洒不肯栖凤凰。
愿杀长身载经籍，要为吾道垂休光。
谁信嚣风满漓俗，红紫纷纷乱人目？遂令此君受羁束，荆棘凌夷刀锯辱。
青虫网叶蠹食筠，野老更欲锄其根。
闭塞阳和绝土脉，绝之不许生儿孙。
东里先生有遗族，午夜闻之皆痛哭。
拟以余音问伯夷，首阳烟雨莓苔绿。
呜呼老竹老愈奇，岁寒心事无人知。
孤梅在溪松在壑，焉能与余论襟期？飘声夜落山阴道，欣赏多情愁欲倒。
固知遇合各有时，何必区区挂怀抱？君不见穷陬荒草非所种，开花犹解供王贡，那有此材无此用！
秋壑
释居简（宋代）

泠风在怀袖，何必借商弦。就下识天巧，适安忘地偏。

寒泓嫌雪暖，秋草似春鲜。见说蓬莱远，依稀拄杖前。
白云洞 其二
梁峤（明代）

陟彼白云洞，洞里白云迷。跳出白云外，身与白云齐。
贺生次子
傅大询（宋代）

老子瞿昙鲁仲尼，新来抱送一麟儿。已吞贾氏三英时，不数徐卿二子奇。

昨夜光连奎昴宿，他年身在凤凰池。相门有相非虚语，细听啼声自可知。
诗二首 其一
董京（魏晋）

乾道刚简。坤体敦密。茫茫太素。是则是述。末世流奔。以文代质。

悠悠世目。孰知其实。逝将去此至虚。归此自然之室。
盆松篇
董文涣（清代）

郁郁盆中松，矫矫当风舞。叶叶相承接，枝枝相拄，青阳发群萌，葱茜自媚妩。

以彼干霄姿，甘此玩好伍。灌溉岂不勤，涓滴泽已溥。

焉知生性漓，憔悴气莫吐。深山有孤根，夜夜㖃雷雨。

上枝巢鸾凰，下枝卧虬虎。神物遇有时，那许问斤斧。

岿然七庙尊，丹雘作梁柱。陋彼盆中质，终年依浅土。

斩伐虽无忧，尺寸安足补。托根良独难，弃置等灌莽。

躁进与晚成，岂不在自取。
奚知县挽诗
洪咨夔（宋代）

敏锐霹雳手，宽平云梦胸。
雄台高幕画，剧邑富民庸。
帆挂风方駃，戈挥日又春。
炊梁剪春韭，无复奉从容。
长门怨（一作长信宫）
李端（唐代）

金壶漏尽禁门开，飞燕昭阳侍寝回。

随分独眠秋殿里，遥闻语笑自天来。
鹧鸪天 见《众香词》、《词综》
潘端（清代）

瑞脑空烧入夜香。轻风吹恨上罗裳。倚栏无语看明月，暗觉芭罗影半墙。

秋寂寞，夜凄凉。偏来愁思恼愁肠。愁肠寸寸因愁绝，又送愁人两鬓霜。
题西淙
陈宓（宋代）

当年巨刃劈崖开，便拥双虬海上来。
旧迹几年甘隐雾，新名一上怕惊雷。
池边有地惟生茝，石上无泥更植梅。
酷似庐山难忘处，卧龙白鹿勘书台。
句 其一
丁谓（宋代）

鹰鹘腾双眼，龙蛇绕四肢。
大龙山五咏用家君所和胡别驾韵 其三 密室
洪适（宋代）

小室坐蒲团，死灰念不作。所以护明珠，精修企先觉。
句
应傃（宋代）

嘉木灌丛春意好，可怜不种紫荆花。
和沈愚阊门柳枝词（三首）
苏平（明代）

拂水摇烟积翠深，阖闾城外昼阴阴。
花飞便作浮萍草，恰似侬家荡子心。
次韵演雅
陈著（宋代）

洛阳棘满门，连昌菌当衙。
枸杞怪成犬，寄奴妖见蛇。
芸香虚辟怪，鞠梅工两蛙。
黄蘖到里苦，紫荆无外遮。
衰绿秋蒲柳，赧赤春金沙。
薰莸类莫辨，桐梓谁汝嘉。
山下犹有蕨，邱中能无麻。
杖老竹生力，炷病艾焮痂。
芷兰足幽媚，桃李从俗夸。
九月十五夜月
何景明（明代）

万里高秋月，青天此夜看。乍流关塞影，遥出海云端。

淅淅开风幔，辉辉傍菊栏。清笳奏城阙，为报汉宫寒。
戏书德公轩后桃花
李复（宋代）

百叶仙桃倚故台，刘郎去后几时栽。
红尘拂面人来看，只有灵云放眼开。
忠节庙
刘岑（宋代）

皇天祐宋生虎臣，奋身櫜鞬起西秦。勇义智略卫霍伦，西平云亡愬复兴。

疾首匈奴敢凭陵，恨不一举空朔廷。鸣剑抵掌志幽并，提兵北趋指神京。

遇虏大点符离城，绛衣铁冠目怒瞑。虏众辟易屡窜奔，飞矢洞胁陨其身。

帝心震悼诏廷绅，一旦失此飞将军。作宫庙食妥其灵，生为人雄死明神。

虽殁不愧远与巡，气冲斗牛叩穹旻。臣魄尚能厉女真。

镇山之南勒坚珉，百世祀兮慰忠魂。
蝶恋花 残春风雨
薛廷宠（明代）

绿杨枝上黄鹦小，长路关情，花鸟三春了。云水迢迢乡梦杳，夭桃秾李空开笑。

江笛一声天正晓，雨色愁人，征骑忙多少。紫荇风牵罗带绕，晚来顿觉轻寒峭。
绍兴祀岳镇海渎四十三首
佚名（隋代）

维吴崇崇，于汧之西。
瞻彼有龙，赫赫不迷。
克裨于岳，我酌俶齐。
于凡有旅，眡公维跻。
拟岘台 其二
谢逸（宋代）

取友遍四海，江夏真无双。怜我守幽独，闭门卧北窗。

折简呼胜士，炊黍羞羊腔。相邀出蓬荜，登高临大江。

江山拟岘首，清绝冠此邦。岂惟慕叔子，耆旧皆敦庞。

蛰龙卧诸葛，雏凤伏老庞。寂寞千载后，斯人可心降。

愿言各努力，勿立憍慢幢。
听琴
韩维（宋代）

达士寡世慕，至童遗俗弹。
一闻正始奏，坐使太古还。
残雪照樽酒，晴阳挂檐端。
曲罢了无得，清松空自寒。
右军墨池
谢逸（宋代）

张芝学书池水黑，章草如芝古无敌。右军睥睨难抗行，恨不临池作书癖。

云何汝水之上崔嵬峰，到今方池有遗墨。此事不特古老传，往往故事书简册。

南丰先生欣得之，手挥巨笔飞霹雳。云是逸少徜徉山水间，笔墨淋漓此其迹。

呜呼胜事妙入神，千年尺水清粼粼。有时水面浮墨过，纷纷郁郁非烟云。

我书敧倾不成字，秋雁斜行落窗纸。印泥沙法安可传，独抚馀踪玩清泚。

但当一日书一箱，笔踪或在子钦行。他年若榜凌云殿，定不悬橙白头如仲将。
阻风
卢道悦（清代）

陆行无风波，偶嫌路纡折。中心希所求，水程较直截。

鼓棹正中流，陡遇风威捩。日行十馀里，毋乃所望缺。

欲速适为累，悔不从迂拙。迎面挂席来，疾行飞鸟灭。

帆樯非不同，迟速何殊绝？长年前致词，前程难预决。

万事贵顺天，人力徒劳竭。明日风势回，迟速又更迭。

乃知天下事，安分自怡悦。寄语山中人，待时养明哲。
怀上饶祝蕃远时为建康学正
张翥（元代）

圣王端拱致时平，妙选群才属汗青。一代弥文县日月，万方同汗走雷霆。

敢希太史抽金匮，更待中郎写石经。出处与君俱有道，不烦猿鹤谢山灵。
和陶贫士七首
苏轼（宋代）

谁谓渊明贫，尚有一素琴。
心闲手自适，寄此无穷音。
佳辰爱重九，芳菊起自寻。
疏巾叹虚漉，尘爵笑空斟。
忽饷二万钱，颜生良足钦。
急送酒家保，勿违故人心。
过徐节之宅有感三首 其二
程俱（宋代）

市骏不应遗泛驾，更刀犹足中桑林。故知老骥思千里，未害鸱夷致万金。
禹帝祠
喻良能（宋代）

几岁钦文命，今朝拜禹陵。
稽山新雨霁，鉴水暮云凝。
更睹玄圭锡，悬知四载乘。
川灵洎河伯，千古获依凭。
蓦山溪（西湖十咏·花港观鱼）
陈允平（宋代）

春波浮渌，小隐桃溪路。烟雨正林塘，翠不碍、锦鳞来去。芹香藻腻，偏爱鲤花肥，檐影下，柳阴中，逐浪吹萍絮。

宫沟泉滑，怕有题红句。钩饵已忘机，都付与、人间儿女。濠梁兴在，鸥鹭笑人痴。三湘梦，五湖心，云水苍茫处。
赠刘可轩写真
文天祥（宋代）

燕颔鸢肩都易写，从前只道点睛难。
近来阿堵君休问，灯下时将颊影看。
观使太尉俯用拙韵有述怀之作谨赋一篇奉酬嘉咏
綦崇礼（宋代）

掌武当朝独老成，运筹分阃厌勋名。旌旄载偃琼台路，符竹新抛铁瓮城。

近塞尚虞秋马健，空山底恤晓猿惊。更须重拟平戎去，欲赞公休似不情。
阻风登燕子矶
罗志让（清代）

大风掣水水尽飞，阳侯出波阻我归。况复远山衔落日，轻舟急我燕子矶。

燕子矶前一片石，危亭下瞰江水白。神禹万古开洪荒，蛟龙千里藏窟宅。

指点京口列三山，兀然可望不可攀。平沙直与青冥接，远树但在微茫间。

我今攀萝恣吟望，匹练襟天使心壮。回思局促坐篷窗，敢向风姨拜佳贶。
和人乞朱樱十首
廖行之（宋代）

旧闻云梦泽边城，饱饫林间主不嗔。
薄暮一鞭飞骑迅，归来盈袖熟红匀。
中秋
广利寺僧（宋代）

吾心似秋月，碧潭清皎洁。
无手堪比伦，教我如何说。
寄和赵章泉
刘宰（宋代）

章泉先生虎豹章，馀子骇逐狐兔藏。
少陵游不返衡湘，孤吟风月老林塘。
驾鹅不送我置傍，怅望空劳水一方。
广文别日天未霜，殷勤寄音示无忘。
新诗写作鸿雁行，怜我病骨犹嵇康。
续貂聊复寄归航，宫墙百雉如金汤。
登门岁月知何当，江湖极目烟波沧。
送友人丘安重知瑞安县
周瑛（明代）

论交三十载，此日叹分离。海阔飞凫迥，云深过雁迟。

近民宜直易，作事贵操持。莫以纤毫累，翻为负所知。
东湖小饮
王十朋（宋代）

微凉散梅润，浓绿敷桐阴。送客出东郊，驾言事幽寻。

湖光照我眼，荷香清我襟。平畴入远望，岁有其自今。

牛眠种已毕，蛤吠苗初深。古亭怀二公，遥望罗千岑。

邂逅得良友，欣然契予心。乔松喜客来，风枝出清音。

手持荷叶杯，共对莲花斟。东湖异西湖，有诗不妨吟。
罗浮山父与葛篇
李贺（唐代）

依依宜织江雨空，雨中六月兰台风。
博罗老仙时出洞，千岁石床啼鬼工。
蛇毒浓凝洞堂湿，江鱼不食衔沙立。
欲剪湘中一尺天，吴娥莫道吴刀涩。
水后过淮安金堂皆非旧路
李流谦（宋代）

向来茅屋半惊湍，叹息流亡久未还。
已觉重行非故道，只应无恙是青山。
旋蓝偃岳元常事，深谷为陵亦等閒。
衲被蒙头都莫问，未当居士一分顽。
雪
曾诚（宋代）

瞥看尘砚忽生冰，试出疏门雪已平。栖鸟乱争寒栱闹，晚鸡微已冻枢鸣。

风花半结乾尤重，云叶初黄暗未晴。书罢拥衾浑不寐，夜长惟听洒窗明。
送客往洞庭
杨凝（唐代）

九江归路远，万里客舟还。若过巴江水，湘东满碧烟。
送刘评事
韦应物（唐代）

声华满京洛，藻翰发阳春。未遂鹓鸿举，尚为江海宾。

吴中高宴罢，西上一游秦。已想函关道，游子冒风尘。

笼禽羡归翼，远守怀交亲。况复岁云暮，凛凛冰霜辰。

旭霁开郡阁，宠饯集文人。洞庭摘朱实，松江献白鳞。

丈夫岂恨别，一酌且欢忻。
迎春曲三阕
宋祁（宋代）

荔达阳膏动，冰解水纹融。
天花四面碧，日气几竿红。
不言双燕晚，为叹玉箱空。
送杭州使君苏内相先生某用先生旧诗方丈仙人出渺茫高情犹爱水云乡为韵作古诗十四首 其六
李廌（宋代）

道德富瀛海，百谷输浩渺。云梦吞什伯，坐映黄陂小。

斯文再炳蔚，精义凌缥缈。典谟追灏噩，协气充四表。
恭进郊祀庆成诗五首 其四
周紫芝（宋代）

圣主翔龙日，重熙飨帝时。笙镛陈备乐，茧栗荐纯牺。

奠彻初燔燎，神归欲受釐。礼成人共庆，廊庙有宗师。
亦乐堂
郭印（宋代）

君子素位行，穷通等寒暑。
漠然随所寄，廊庙即环堵。
姬孔彼何随，名德照今古。
若以优劣观，此论吾不与。
鄙夫晚闻道，行藏心自许。
白发尚婆娑，青衫久蓝缕。
鸡鸣意在晨，宁复问风雨。
乐天夫何忧，贵贱同归土。
题故将军庄
李端（唐代）

曾将数骑过桑干，遥对单于饬马鞍。塞北征儿谙用剑，

关西宿将许登坛。田园芜没归耕晚，弓箭开离出猎难。

唯有老身如刻画，犹期圣主解衣看。
失题（一作送前汝州李侍御罢归宣城第二首，
许棠（唐代）

独夜长城下，孤吟近北辰。半天初去雁，穷碛远来人。
月黯氛埃积，风膻帐幕邻。惟闻防虏寇，不语暗伤神。
送钱穆父出守越州绝句二首 其一
苏轼（宋代）

簿书常苦百忧集，樽酒今应一笑开。京兆从教思广汉，会稽聊喜得方回。
清江引·钱塘怀古
任昱（元代）

吴山越山山下水，总是凄凉意。江流今古愁，山雨兴亡泪。沙鸥笑人闲未得。
南乡子
张炎（宋代）

野色一桥分。活水流云直到门。落叶堆篱从不扫，开尊。醉里教儿诵楚文。

隔断马蹄痕。商鼎熏花独自闻。吟思更添清绝处，黄昏。月白枝寒雪满村。
病中感怀
荣永禄（清代）

常说英雄怕病魔，名医无处访华佗。何如归隐梁溪上，垂钓烟波学志和。
寿丞相庆七十五首
吴泳（宋代）

昨夜闻宣锁，虚皇注意深。
三师分汉制，一尺泻商霖。
未白忧边发，仍丹报国心。
黄封留寿酒，且把斗杓斟。
老卒还田里
林鸿（明代）

蚤从玉帐出边关，雪鬓垂丝喜得还。锐气暗随秋色尽，老情翻乐故园閒。

战场尚记归时路，村径犹依旧日山。留得少年长剑在，壁间悬却独频看。
次江子我迁居韵
张元干（宋代）

平生自省宜三黜，老去何心望九迁。
避地湖山聊复尔，脱身兵火想当然。
浮家泛宅非无计，坎止流行本信缘。
犹恐惊涛翻四海，直须化鹤作飞仙。
相和歌辞。采莲曲
齐己（唐代）

越江女，越江莲，齐菡萏，双婵娟。嬉游向何处，

采摘且同船。浩唱发容与，清波生漪涟。时逢岛屿泊，

几共鸳鸯眠。襟袖既盈溢，馨香亦相传。薄暮归去来，

苎罗生碧烟。
姑苏怀古
葛起耕（宋代）

阖闾城下水连天，故国凄凉思惘然。
堤柳数行垂舞带，砌苔几叠晕歌钿。
了无麋鹿游台下，只有凫鷖戏水边。
往事如今销歇尽，断霞残照锁寒烟。
即觉庵子中居士来访妙峰之西既去作六言五首
释正觉（宋代）

归来三径春草，梦卧一团雨蓑。
白发暗移玉烛，昏窗净洗金波。
江南行
唐寅（明代）

梅子坠花茭孕笋，江南山郭朝晖静。
残春鞋袜试东郭，绿池横晖红桥影。
古人行处青苔冷，馆娃官锁西施井。
低头照井脱纱巾，惊看白发已如尘。
人命促，光阴急，泪痕渍酒清袗湿。
少年去，追不及，仰看乌没天凝碧。
铸鼎铭钟封爵邑，功名让与英雄立。
浮生聚散是浮萍，何须日夜苦蝇营。
周梦坡得贝叶梵文无量寿经将施诸西湖灵峰寺法藏书来徵诗
庞鸿书（清代）

兰台漆书成劫烬，竹简徒闻发汲郡。大秦羊皮韧而泽，海外流传亦已仅。

祇园之树森贝多，诸佛成道尝摩挲。异种来从阿耨达，高柯不减必钵罗。

写经功德虔释子，彼方初未有侧理。传模梵本礼牟尼，芦为不律叶为纸。

华严字母义蕴深，宛转能该一切音。写成诵习托忒语，海潮音遍旃檀林。

灵文次第来中土，翻经台开互编组。流支罗什各润色，诸家定本或异诂。

初祖西来辟上乘，埽除文字说传镫。竞依高座证密谛，谁向珠林溯结绳。

梦坡居士今摩诘，雅爱聪琴与殊蜜。驻足时闻檐葡香，宝盖飞来照丈室。

忽从异域得元殊，不啻汉史藏壶卢。秘箧携来有耶舍，真诠译出须昙谟。

灵峰连麓呼猿洞，梅花弹彻听三弄。护持大藏庋高阁，珍斯梵夹荐法供。

金牛湖上参金仙，宝光应烛兜率天。山中老宿慎保守，好与龙泓补旧缘。
题雪宝和尚亲书偈后
葛繁（宋代）

真机昔振云门路，祖席今多雪窦孙。
传到慧林花果盛，须知叶落总归根。
后苑层楼登览
郭谏臣（明代）

高阁连云起，层轩逼水开。檐前芳树绕，座上远山来。

景向春城聚，诗从暮雨催。家园增胜槩，竟日此徘徊。
题赵主簿省试议并以将行
刘克庄（宋代）

世儒通易少，公子信人豪。
几载韦编绝，三篇纸价高。
素心鄙温饱，馀事及风骚。
台阃招徕广，勾朱不足劳。
太公庙
高骈（唐代）

青山长在境长新，寂寞持竿一水滨。
及得王师身已老，不知辛苦为何人。
挽月湖二首
危稹（宋代）

天胡夺我老先生，轩冕丛中玉雪清。
英石数拳归艇重，月湖千顷世缘轻。
云山买得无馀俸，句法流将不尽名。
头白贾生非不遇，所言向已略施行。
怀寄寇元弼王文举十首之十赋後诗
贺铸（宋代）

偶得悲秋句，还惊旧社空。
中庭步明月，朗咏与西风。
放歌行赠栎园道人游武夷
钱谦益（清代）

砺君吴刚斫月阳玉斧，扬君鲁阳指日阳戈殳。饮君邯郸一曲阳美酒，赠君绕朝临行阳策书。

忆君去年归书绣，高堂燕喜身垂鱼。雕轩列戟侯门屏，金章玉轴照座隅。

词人油素献歌颂，肩軿踵汗仍口呿。青阳逼除才隔岁，南冠顾影行次且。

秋风吹散孟尝客，廉公市门日旰虚。老夫冲寒走问讯，罨头冰雪胶髭须。

溺人但一笑，越吟多嗫嚅。班荆过逢桑下语，仓皇执手临交衢。

且勿赋河梁，且勿歌《骊驹》。听我《放歌行》，请言造化初。

厥初空界二十劫，毗岚橐风吹复嘘。金藏兴云雨如轴，金刚界结胎堪舆。

清水升天淀浊地，七金四洲高下殊。光音天人福报薄，地饼食竭林藤枯。

身光彫落器界暗，四轮墨穴游昏涂。宝音诸地起慈敏，化现日月天地星宫俱。

开张两仪布二曜，二十八宿磊落排空居。梵王口膍脐轮各种族，欲界障持善现相刲屠。

修罗荡脚波海水，生憎头上蹴踏双兔蜍。手幛日轮口啖月，日月怖匿天嗟吁。

此方蚩尤兄弟亦徒党，铜头铁额兴蝥弧。共工触头折天柱，后羿矫矢摧阳乌。

三王五伯迭整顿，君臣将相群拮据。撑天拄地定八极，为此衣冠礼乐争寰区。

东门啸戎索，北落移天枢。裸衣笑神禹，好冠诧勾吴。

退飞未许傍宋鹢，避风何地追鶢鶋。天地为笼逝安适，身藏藕孔难卷舒。

移眉下目吁可怪，闭门捕舌谁能逋。劾君以弹甘蕉阳封事，案君以覆郑鹿阳追胥。

误君以知雀语阳公冶，贵君以辨牛鸣阳葛庐。淳于冠缨大笑绝，舍人寠{宀数}居誉呼。

昆山抵鹊用良玉，泉泪洒涕成明珠。心惊蚁床自急捣，梦入鼠穴仍供趋。

斗间干将会须出，山头廷尉当何如。河鼓大星正芒角，横海兵气连无诸。

蛟门水立鸟不渡，子陵滩头断钓渔。老夫已办千日醉，吾子慎爱千金躯。

扁舟东下值元夕，红镫绿酒停姑苏。皋桥银筝裹红泪，迟君拂拭追欢娱。

元墓梅花众香国，西泠红雨桃千株。巾车蜡屐聊复尔，何用䡃辘催奔车。

武夷阳君吾远祖，相见遥祝传区区。曾孙面皴头发秃，何当念我诒乾鱼。

酌君酒，揽子袪，我欲竟此曲，此曲烦且纡。咙㗅啽呓如梦魇，宫商失次无疾徐。

征马为踯躅，仆御亦踟蹰。乌啼鸦散君且发，玉壶酒暖还须臾。

放歌行，还须臾。东方瞻顾已精色，晨鸡喔喔鸣前除。
囊山雨夜集
姚旅（明代）

寺如蜂舍挂崔嵬，尊酒偏宜向暮开。
春雨灯前僧共话，麻姑道暮客初回。
窗蕉叶响时清耳，林橘花香夜到杯。
不是吾曹耽胜事，杉关竹院冷苍苔。
乱中晤故乡周子
田登（明代）

旧路新亭那可过，神州翻不似滹沱。地经战后人逢少，江入秋声夜听多。

白首对君心更热，青萍避客舞还歌。三年消息空惆怅，独立南楼倒晓河。
尘泥叹
宋褧（元代）

经涂九轨壮王国，岐蹊委巷错综若纬织。僵车石马匹亿，旦旦躏轹，化作深土深数尺。

污人衣冠，垢人发肤，飘簸荡穿入牖渍。几席令人生憎，心内热气郁悒。

丰隆裂缺怒赫赫，天雨下土痛濯涤。涨空埃壒净无迹，洒然顿觉醒胸臆。

谁谓满天霖霪数十日，尘固无复作祟，泥淖乃尔亦可疾。

舆陷三十辐，骄马至不能援其膝。壮夫徒行循墙仅彳亍，弱妇孱子悉鱼贯困踬。

七月中气处暑毕，阴云未彻霁未必。小夫贱隶又恐风高日出尘复作，辗转皇惑计无所出。

我为呼天敕鬼工，运甓或伐石。甃叠平安妥，泥少尘亦息。
将度岭戏题
张诩（明代）

才出关来又入关，此心元与岭云闲。山灵莫讶囊无有，宇宙清风满载还。
同成季过余应卿竹轩
韩淲（宋代）

水源沙地日穿篱，破午清风动荡之。不是轻阴过樽酒，故教行色到吾诗。
梦中歌 其六 长须人歌荅
张生妻（唐代）

花前始相见，花下又相送。何必言梦中，人生尽如梦。
送刘阅东游
胡宿（宋代）

皋壤乏生涯，羁游越绝赊。一区扬子宅，四壁长卿家。

囷粟知谁指，囊钱苦自嗟。秋林惊脱叶，夕枕怨啼鸦。

海月随孤棹，天风曳落霞。山城饶露蔓，水驿遍霜葭。

孝子兰方秀，先生菊未华。楚辕无久滞，把酒待回车。
廨中见桃花南枝已开，北枝未发，因寄杜副端
刘长卿（唐代）

何意同根本，开花每后时。应缘去日远，独自发春迟。

结实恩难忘，无言恨岂知。年光不可待，空羡向南枝。
绍兴亲享明堂二十六首
佚名（隋代）

推尊太元，重屋为盛。
谁其配之，我祖齐望。
开基握符，正位凝命。
于万斯年，孝孙有庆。
贺新郎·怕绿野堂边
刘震孙（宋代）

怕绿野堂边，刘郎去後，谁伴老裴度。
梅村歌为金溪王用霖赋
刘跃（元代）

王先生，有高趣，家在梅村最深处。清溪一派绕孤村，种得寒梅千万树。

年年冻雪封林园，群木生意俱斩然。忽惊一蕊破香玉，直与天下春争先。

繁花烂熳相高下，彷佛枯梢晴雪亚。光涵冰树不胜秋，影入琼林欲无夜。

先生巾屦独行吟，看花绕树穷幽深。奚奴不觉锦囊重，发兴兼有龙蜃吟。

笑杀西风明月冷，负却暗香与疏影。绝似罗浮仙者流，妙处无言心自领。

伊谁醉墨图银笺，一段风流千载传。摩挲老干如何掇，竹篱茅舍穷清妍。

只愧平生困尘俗，胜赏何由寄遐躅。援笔往来赋广平，分我花阴半间屋。
依韵和冯亚见赠
魏野（宋代）

君向城中住，淳风想独还。
相逢多解梦，不见少开颜。
期约多寻药，商量共买山。
羡予庭际石，重叠藓痕斑。
游慈云
陈著（宋代）

老怀不与世情更，才说閒行兴翼然。
微湿易乾沙软路，大寒却翼雪晴天。
未曾到寺香先妙，底用寻梅山自妍。
笑问松边人立石，汝知今日是何年。
乞食新兴道中
释今回（明代）

两日舟行半日程，万峰谷里一溪明。浅流力尽篙工役，长路心孤旅梦生。

檐燕语当为客日，塞鸿飞动故山情。何堪蓬转惭生计，犹笑逢人识姓名。
访正照上人
张注我（清代）

几年伤远别，今日访吾师。入谷闻钟早，穿林到寺迟。

燕巢新构殿，云护旧编篱。采药归应晚，瓶花落砚池。
和赵南塘离支五绝
刘克庄（宋代）

侧生海畔远难将，风日尤能变色浆。
借问驿驰丞相府，何如辇致道山堂。
送赵伯泳涯侍郎守温陵 其二
王迈（宋代）

西山无物与泉民，底使民如父母亲。凡日用间无不敬，满腔子里尽吾仁。

我熏知见香犹旧，公涤中和印一新。愿广桐乡依恋意，寒泉秋菊祀千春。
蓦山溪·神仙院宇
李之仪（宋代）

神仙院宇，
记得春归后。
蜂蝶不胜闲，
惹残香、
萦纡深透。
玉徽指稳，
别一般情，
方永昼。
因谁瘦？
都为天然秀。
桐阴未减，
独自携芳酎。
再弄想前欢，
拊金樽、
何时似旧。
凭谁说与，
潘鬓转添霜，
飞陇首。
云将皱，
应念相思久。
望江南
黄公绍（唐代）

思晴好，晨起望篱东。毕竟阴晴排日子，大都行止听天公。且住此山中。
红梅
陈景沂（唐代）

色异味同失主张，厌寒附暖逐群芳。
当知不改冰霜操，戏学陶家艳冶妆。
沁园春
谢应芳（元代）

忆昨秋风，送书画船，过杨柳洲。把锦囊倾倒，灯花共喜，棹歌归把，诗草仍留。

坐榻高悬，家童偶语，此客寻常颇见不。襟怀好，比子猷寻戴，别样风流。

别来一日似三秋。且喜花时可胜游。要寻山问水，春申故国，赋诗酾酒，季子高丘。

醉帽簪花，吟茵藉草，莫笑疏狂老未休。回来也，有堂前旧燕，江上盟鸥。
牟少卿夫妇七十求诗
顾逢（宋代）

未当求致仕，知命已先归。
举案能同寿，如公者亦稀。
庞眉天下老，绿发镜中希。
吕望真堪笑，高年尚钓矶。
西斋偶书
张方平（宋代）

祖录忘筌后，丹炉住火时。浮生更无事，燕坐复何思。

暖日移棋局，寒风促酒卮。世间安乐法，不独净名知。
点绛唇（送常守陈正同应之还朝）
蔡伸（宋代）

解绂朝天，满城桃李繁阴布。彩舟难驻。忍听骊歌举。

协赞中兴，舟意方倾注。从今去。五云深处。稳步沙堤路。
春暮
谢五娘（明代）

杜鹃啼血诉春归，惊落残花满地飞。
惟有帘前双燕子，惜花衔起带香泥。
房陵旧第
宋祁（宋代）

谪去房陵席尚温，回看北第已消魂。
当时贺厦翩翻者，今日张罗不过门。
题惠崇画扇六言二首之二秋水芦雁
贺铸（宋代）

塞南秋水陂塘，芦叶萧萧半黄。
直北飞来鸿雁，端疑个是潇湘。
晋太康九年残砖砚歌
朱紫贵（清代）

张郎贻我砖一枚，乃自官奴城下来。纪元太康纪年九，断纹斑剥如云雷。

典午寰区才混一，铜驼转盼薶蒿莱。龙骧将军三级塔，不有赵逸谁知哉。

顽质块然瓦砾比，故应起灭如飞灰。胡为历久尚完好，声价欲比铜爵台。

当其抟埴为胚胎，岂意琢削为砚材。檀匣锦茵一位置，遂登几席离尘埃。

竹头木屑无弃物，焦琴柯笛有别裁。苟非因才妙驱使，岂免掷弃荒烟堆。

自来物物有遭际，抱才何患终沈薶。独恨不识王右军，为把栗尾书麝煤。

羽阳宫，香姜阁，高寒碧瓦千门开。非无千秋万岁字，寒芜蔓草空徘徊。

尔独因缘结翰墨，龙尾凤味相朋侪。我歌此歌三太息，古今貉邱土一抔。
和吴中复游海云寺
韩宗道（宋代）

茂林修竹翠烟收，寺枕清江江上头。好马啼春知客恨，落花浮水近人流。

政閒不废登临赏，意适真成汗漫游。紫陌红尘归路远，夕阳回首重迟留。
次二友石井之作三首 其三
朱熹（宋代）

泉嵌侧畔一川明，水石萦回更有情。闻说近来疏葺好，想应仍是旧溪声。
山居杂咏为顾玄言赋十八首 其六 沃亭
欧大任（明代）

移得沃洲山，无数金庭树。雨后石楠花，流过西亭去。
最明寺殿悟道后赠之助道颂五首
释普宁（宋代）

治国治民俱外事，存心存念自工夫。
心思路绝略观看，佛也无兮法也无。
宋山扫墓书所见
吴潜（宋代）

松楸长夜梦，风露作晨征。
山近却无色，叶枯偏有声。
架禾知岁熟，种麦得天晴。
到底农桑好，营营误此生。
兴庆池侍宴应制
苏瑰（唐代）

金阙平明宿雾收，瑶池式宴俯清流。瑞凤飞来随帝辇，

祥鱼出戏跃王舟。帷齐绿树当筵密，盖转缃荷接岸浮。

如临窃比微臣惧，若济叨陪圣主游。
偈颂二十三首
释云岫（宋代）

一句子，玄中玄，
妙中妙。寒暑不相干，
阴阳不相到，必意如何通耗。
鹭莺立雪非同色，明月芦花不似他。
清樾晚雨效韩偓
周紫芝（宋代）

池上风荷香扑衣，红妆镜里雨如丝。试呼小艇寻烟去，便是苕溪五月时。
诸友迟留待雪再用韵
李曾伯（宋代）

护风须饮剧，待雪拚眠迟。
举席俱佳客，挥毫尽好诗。
冷芗梅畔觉，清响竹间知。
莫忆征鞍梦，从渠月下支。
遐龄十景 其九 鸾冈秋月
李昌祺（明代）

银盘端正挂瑶天，灏气寒光两斗妍。白鹤仪鸾成恍惚，黄尘清斗叹更迁。

五行秀淑兹山聚，百种祯祥此地全。应与三仙同不老，坐看兔魄谩亏圆。
五龙六首 其四 酌献用《恺安》。
郊庙朝会歌辞（宋代）

练吉日兮，进神之堂。牲既陈兮，粢盛既香。奠桂酒兮，容与嘉觞。

灵安留兮，锡我福祥。
怀徐伯枢诸友
谢应芳（元代）

一昨方卧疴，妻子呼避兵。扶持上轻舟，烽火照夜明。

问兵今远上，言围阖闾城。赖有风满帆，送我东南征。

三宿坐不寐，鹤鸣上华亭。晓泊青龙江，芦菔匝地青。

新知适相遇，留我居筱泾。土风颇淳朴，地僻鸡犬宁。

吾病日以瘳，客来能送迎。老瘦心自怜，或谓诗骨清。

比邻两三家，情亲若平生。园蔬日持送，酒壶时共倾。

对酒不能乐，艰虞未忘情。怀哉数君子，雨打水上萍。

飘零各何许？吾将寻旧盟。卖刀买黄犊，子孙共春耕。

奈何西枝西，炮石犹雷鸣。
首秋轮台
岑参（唐代）

异域阴山外，孤城雪海边。
秋来唯有雁，夏尽不闻蝉。
雨拂毡墙湿，风摇毳幕羶。
轮台万里地，无事历三年。
熙宁蜡祭十三首
佚名（隋代）

嘉荐芳美，灵莱宴娭。
斿车结云，若风马驭。
既至而喜，锡我蕃禧。
嘉承天贶，曼寿无期。
三月晦日游越王台二首
杨万里（宋代）

越王台上落花春，一掬山光两袖尘。
随分杯盘随处醉，自怜不及蹈青人。
入朝曲
谢朓（南北朝）

江南佳丽地，金陵帝王州。
逶迤带绿水，迢递起朱楼。
飞甍夹驰带，垂杨荫御沟。
凝笳翼高盖，叠鼓送华辀。
献纳云台表，功名良可收。
再和
王十朋（宋代）

宗老呼佳客，同观郭外湖。融樽常喜满，参酒不言无。

草色怀三径，松声忆五夫。公游更何日，旌至定招虞。
同林少宗伯林少司成游灵谷寺
李孙宸（明代）

暖香新绿满东林，雅会真谐物外心。定里风幡传妙偈，空门山水送清音。

花光艳日留人醉，莺语将春入柳深。兴洽未须归骑促，晚来松磴共登临。
萤
郭震（唐代）

秋风凛凛月依依，飞过高梧影里时。

暗处若教同众类，世间争得有人知。
题薛献可新居次高仲贻韵
林季仲（宋代）

高居占得野塘横，竹迳逃蹊取次成。
宿霭半兼朱户溼，好山长傍晚窗明。
风吹酒面春情渺，月落诗肠夜味清。
今日主人归定否，试听枝上子规声。